12 Mo go Baatlhodi 5:9, 10, re bona pharologanyo magareng ga batho ba ba neng ba ya kwa ntweng le Barake le ba ba neng ba sa ya. Debora le Barake ba ne ba akgola “balaodi ba Iseraele, ba e neng e le baithaopi mo gare ga batho.” Ruri ba ne ba farologane le “bapalami ba diesele tse di namagadi tse di bohibidu jo bosetlhana,” ba ba neng ba ikgogomosa thata e bile ba gana go nna le seabe mo ntweng, ba ‘nna mo diphateng tsa boleng jo bo kwa godimo’ e bile ba rata botshelo jwa manobonobo! Gape batho ba ba neng ba tsamaya le Barake go ya ntweng kwa thabeng ya Tabore le kwa mokgatšheng wa Kishone o o tletseng seretse, ba ne ba farologane le “ba [ba] tsamayang mo tseleng,” ba ba neng ba ipatlela botshelo jo bo motlhofo fela! Batho botlhe ba ba ratang menate ba ne ba kgothalediwa gore ba ‘akanye!’ Eleruri ba ne ba tshwanetse go akanya ka tshono e e ba fetileng ya go nna le seabe mo go diragadiweng ga boikaelelo jwa ga Jehofa. Batho ba ba ikgogonang go direla Modimo ka botlalo le bone ba tshwanetse go dira jalo.